SKRIFTLIG FORESPØRGSEL E-0859/00

af María Sornosa Martínez (PSE) til Kommissionen

(22. marts 2000)

Om: Opførelse af et aftapningsanlæg på La Gomera (De Kanariske Øer)

På øen La Gomera er et anlæg til flaskeaftapning ved at blive opført med EF-støtte fra, idet projektet indgår i investeringsplanen for La Gomera, hvortil der ydes finansiering fra Fællesskabet. Der er imidlertid udbredt

modstand mod projektet, som allerede befinder sig i sin anden fase, fra beboere, landbrugsforeninger og miljøforeninger, som har klaget til lokale, nationale og fællesskabsorganer over, at aftapningsanlægget:

- vil få negativ indvirkning på to områder, som er beskyttet på grund af deres miljømæssige værdi (Palmeral de Tagalucha og Lomo del Carretón (LIFE-nummer ES 7020108 og ES 7020037)

- ikke har været genstand for en miljørisikovurdering, hvilket De Kanariske Øers miljøstyrelse også har erkendt. Der foreligger kun en usikker undersøgelse, som er udført på bestilling af Valle Gran Rey kommune, der er projektets bygherre, og går ind for det

- vil tage vand beregnet til kunstvanding fra de landmænd, som ved hjælp af systemet med græsgange forsynes fra kilderne Mena, el Choquete og las Tederas. Ifølge klagernes oplysninger vil det øverste vandførende lag, som nærer kilderne, med den planlagte vandudvinding til aftapningsanlægget være udtømt i løbet af fem år

- er erklæret for at være af interesse for samfundet, selv om der faktisk kun vil blive oprettet syv arbejdspladser, hvorimod 116 landmænd berøres. Fortsættes arbejdet, sættes de private interesser i aftapningserhvervet over de berørte beboeres offentlige interesser.

På denne baggrund:

- Mener Kommissionen, at opførelsen af aftapningsanlægget, som støttes med EF-midler, vil kunne udgøre en overtrædelse af vigtige miljødirektiver som f.eks. direktiv 97/11/EF(1) om vurdering af visse offentlige og private projekters indvirkning på miljøet eller direktiv 92/43(2) om bevaring af naturtyper samt visse dyr og planter?

- Kan Kommissionen oplyse, hvor langt den er nået med behandlingen af klage 99/4875, SG(99) A/10714/2, som er indgivet af M.A. Rodríguez på vegne af foreningen for bevarelsen af vandressourcerne i Tagaluche?

- Vil Kommissionen i givet fald sende en delegation til La Gomera for at undersøge, hvilke virkninger aftapningsanlægget rent faktisk vil få for miljøet i de nævnte beskyttede områder og for landbruget?

(1) EFT L 73 af 14.3.1997, s. 5.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(8. maj 2000)

De spanske myndigheder har opført Tagaluche og Lomo del Carretón henholdsvis på 140 og 263 hektar på deres nationale liste over potentielle lokaliteter af fællesskabsbetydning, der i fremtiden kunne optages i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Det bør bemærkes, at Kommissionen har modtaget en klage, der netop drejer sig om projektet vedrørende opførelse af et vandaftapningsanlæg i Tagaluche i kommunen Valle Gran Rey på La Gomera, der som en af De Kanariske Øer hører til Spanien.

Denne sag er til undersøgelse i Kommissionen, således at der kan blive taget stilling til, om det projekt, der omtales af det ærede medlem, kan få betydelige konsekvenser for de nævnte lokaliteter på baggrund af målsætningerne i direktiv 92/43/EØF. I så fald skal proceduren som foreskrevet i direktivets artikel 6 anvendes. I forbindelse med undersøgelsen af klagen har Kommissionen rettet henvendelse til de spanske myndigheder og anmodet dem om at meddele deres bemærkninger til omtalte projekt.

Der skal gøres opmærksom på, at projektet ikke får fællesskabsstøtte som led i foranstaltningerne under Den Europæiske Fond for Regionaludvikling (EFRU).

Under alle omstændigheder træffer Kommissionen i sin egenskab af traktatens vogter de nødvendige foranstaltninger for at sikre, at fællesskabsretten overholdes i det pågældende tilfælde.